คู่มืออภิปราย “รากฐานพระคัมภีร์เดิม (พันธสัญญาเดิม)” – วิชาย่อย 5: สู่ทิศทางที่ถูกต้อง
คำถามเพื่อการอภิปราย 

1. สิ่งที่สำคัญที่สุดที่ท่านได้เรียนรู้ในบทเรียนนี้คืออะไร?  หรือมีสิ่งหนึ่งสิ่งใดหรือไม่ในบทเรียนนี้ที่ท่านยังไม่ค่อยเข้าใจ?


2. จงบรรยายความเชื่อมโยงระหว่างน้ำท่วมโลกในยุคของโนอาห์และประสบการณ์ของอิสราเอลในสมัยของโมเสส  โมเสสเจตนาให้ผู้รับสารของท่านเห็นนัยยะแฝงสำคัญใดบ้างจากความเชื่อมโยงเหล่านี้?


3. โมเสสต้องการให้ผู้รับสารของท่านเรียนรู้สิ่งใดจากเรื่องราวของบรรดาบุตรของโนอาห์ในปฐมกาล 9:18–10:32?


4. การก้าวหน้าของแผ่นดินของพระเจ้าสอดคล้องกับประเด็นเน้นสำคัญที่โมเสสย้ำในปฐมกาล 6:9–11:9 อย่างไร?


5. จงสรุปใจความสำคัญของการประยุกต์ปฐมกาล 6:9–11:9 ในยุคปัจจุบัน โดยคำนึงถึงการเปิดตัว การก้าวหน้า และการสำเร็จบริบูรณ์ของแผ่นดินของพระเจ้า?


6. ศาสนพิธีบัพติศมามีความหมายอย่างไรกับท่าน?  บัพติศมามีบทบาทใดในความรอดของเรา?


7. ประเด็นเน้นเรื่องการปลดปล่อยสามารถศึกษาย้อนกลับไปจนถึงน้ำท่วมโลกในสมัยของโนอาห์ การเดินทางของชาวอิสราเอลไปสู่แผ่นดินพระสัญญา และการเปิดตัวแผ่นดินของพระเจ้า  พระเจ้าได้ปลดปล่อยท่านด้วยวิธีใด?  ประเด็นเน้นเรื่องการปลดปล่อยของพระเจ้ามอบความหวังแก่ท่านและโลกของเราในปัจจุบันอย่างไร?


8. โมเสสเขียนบทต่าง ๆ เหล่านี้เพื่อเป็นแรงจูงใจให้ชาวอิสราเอลมุ่งหน้าไปสู่สมรภูมิ  เราสามารถประยุกต์แรงจูงใจเดียวกันนี้เข้ากับสมรภูมิฝ่ายจิตวิญญาณได้อย่างไร?  มีสมรภูมิอื่นใดหรือไม่ที่พระเจ้าได้วางไว้เบื้องหน้าท่าน? 


9. ประชาชนแห่งนครบาเบลสับสนอย่างไรเกี่ยวกับวิธีการของพระเจ้า?  จงยกมาหนึ่งตัวอย่างเพื่อแสดงให้เห็นว่าคริสเตียนยุคปัจจุบันพึ่งพาความพยายามและความมั่นคงของตนเองแทนที่จะพึ่งพาพระเจ้าอย่างไร


10. คนสมัยปัจจุบันเย้ยหยันและตั้งข้อกังขาเกี่ยวกับการเสด็จกลับมาของพระคริสต์ในแนวทางใดบ้าง?  การระลึกถึงน้ำท่วมโลกในยุคของโนอาห์เตือนใจเราอย่างไรเกี่ยวกับการแทรกแซงของพระคริสต์ที่ใกล้จะมาถึง อันจะเป็นจุดเริ่มต้นของกลียุค?

ข้อความสำคัญเพื่อการทบทวน เรื่อง “การประยุกต์ในยุคปัจจุบัน–การเปิดตัว”
โดยการสิ้นพระชนม์และการคืนพระชนม์ของพระองค์ พระเยซูได้เอาชนะพลังอำนาจต่าง ๆ แห่งความชั่วร้าย  แต่ในทางตรงกันข้าม มารร้ายก็ยังคงตระเวนไปเหมือนสิงห์คำราม เพื่อมองหาใครสักคนที่มันจะเขมือบ  แม้สัตว์ร้ายที่ชั่วช้านี้ได้ถูกกำราบแล้วก็ตาม แต่มันก็ยังไม่ได้ถูกทำให้จำนนอย่างสิ้นเชิง  สิ่งนี้จะเกิดขึ้นเมื่อพระคริสต์เสด็จมาเป็นครั้งที่สอง  ผลลัพธ์สำคัญประการหนึ่งของชัยชนะครั้งนี้โดยผ่านการสิ้นพระชนม์และการคืนพระชนม์ของพระเยซูก็คือ บัดนี้ มารร้ายไม่สามารถยับยั้งไม่ให้ข่าวประเสริฐไปถึงทุกคนในทุกหนแห่งได้

กรณีศึกษา: ครั้งหนึ่งมีมิชชันนารีหนุ่มคนหนึ่งในประเทศชิลี  มิชชันนารีคนนี้มีความกลัวในการแบ่งปันข่าวประเสริฐ  เขาเพียงแค่ยังไม่มีประสบการณ์มากนักในการประกาศ  วิทยาลัยพระคริสต์ธรรมก็ไม่ได้เตรียมเขาให้พร้อมสำหรับการทำสิ่งนี้  เขาได้แบ่งปันข่าวประเสริฐจริง ๆ แต่ด้วยความกลัวว่าคนจะคิดว่าอย่างไร หรือกลัวว่าเขาเองอาจกล่าวสิ่งต่าง ๆ ผิดไป  แต่ด้วยกระบวนการจัดเตรียมของพระองค์ พระผู้เป็นเจ้าได้กำหนดให้เขาเข้าไปอยู่ในสถานการณ์ที่เขาจำเป็นต้องแบ่งปันข่าวประเสริฐ  เมื่อเขาสั่งสมประสบการณ์มากขึ้นในการพูดกับผู้ไม่เชื่อ มันก็กลายเป็นบางสิ่งที่ แท้จริงแล้ว เขาคาดหวังที่จะทำ  ปัจจุบันมันเป็นสิ่งหนึ่งที่เขาชอบทำที่สุด
คำถามเพื่อการสะท้อนคิด	
1. ครั้งสุดท้ายที่ท่านบอกผู้ไม่เชื่อเกี่ยวกับข่าวประเสริฐเรื่องพระเยซูคริสต์ คือเมื่อใด?  จงบรรยายสิ่งที่ท่านพูดและการตอบสนองของคนที่ท่านพูดด้วย  จงแบ่งปันเรื่องนี้กับกลุ่มของท่าน และให้คนอื่นในกลุ่มแบ่งปันประสบการณ์ของเขาเช่นกัน 
2. จงกล่าวถึงสถานะของการประกาศข่าวประเสริฐในวัฒนธรรมของท่านและในคริสตจักรของท่าน  การที่พระเยซูมีชัยชนะเหนือพลังอำนาจชั่วร้ายต่าง ๆ ควรทำให้เรามีความมั่นใจที่จะริเริ่มประกาศข่าวดีแก่ผู้ไม่เชื่อที่พระผู้เป็นเจ้าได้วางไว้ในเส้นทางชีวิตของเรา  สิ่งนี้กำลังเกิดขึ้นอย่างไรบ้าง?  มีสิ่งใดหรือไม่ที่ท่านทำได้เพื่อปรับปรุงกระบวนการนี้ให้ดีขึ้น? 
3. การที่พระเยซูมีชัยชนะเหนือพลังอำนาจชั่วร้ายต่าง ๆ ควรหนุนใจเราด้วยให้พัฒนาความสัมพันธ์ใหม่ ๆ กับผู้ไม่เชื่อ  มีผู้ไม่เชื่อกี่คนที่ท่านรู้จักค่อนข้างดี?  มีผู้ไม่เชื่อกี่คนที่ท่านได้ทำความรู้จักในช่วงหกเดือนที่ผ่านมา?  พระเยซูแสวงหาคนเหล่านั้นที่หลงเจิ่นจากพระเจ้าเป็นอาจิณ หรือไม่รู้จักพระเจ้าเลย เนื่องจากคนเหล่านี้คือผู้ที่จำเป็นต้องได้รับความช่วยเหลือมากที่สุด  หากเราไม่รู้จักผู้ไม่เชื่อเลย เราก็ไม่สามารถบอกพวกเขาได้ง่ายนักเกี่ยวกับข่าวประเสริฐ 
งานภาคปฏิบัติ
จงตั้งปณิธานที่จะทำความรู้จักกับผู้ไม่เชื่อสามคนในเดือนหน้า  จงเป็นเพื่อนกับพวกเขา และจงแสดงความสนใจพวกเขาจากใจจริง  จงอธิษฐานขอโอกาสอันดีที่จะแบ่งปันข่าวประเสริฐกับพวกเขาในแนวทางที่จะเป็นธรรมชาติ 

